ORDONANȚA PREȘEDINTELUI CURȚII
1 iulie 2011(*)
„Procedură accelerată”
În cauza C‑248/11,
având ca obiect o cerere de pronunțare a unei hotărâri preliminare formulată în temeiul articolului 267 TFUE de Curtea de Apel Cluj (România), prin decizia din 13 mai 2011, primită de Curte la 23 mai 2011, în procedura penală împotriva
Rareș Doralin Nilaș,
Gicu Agenor Gânscă,
Ana‑Maria Oprean (fostă Șchiopu),
Sergiu‑Dan Dascăl,
Ionuț Horea Baboș,
PREȘEDINTELE CURȚII,
având în vedere propunerea domnului U. Lõhmus, judecător raportor,
după ascultarea primului avocat general, domnul Y. Bot,
pronunță prezenta
Ordonanță
1        Cererea de pronunțare a unei hotărâri preliminare privește interpretarea articolului 4 alineatul (1) punctul 14 și a articolelor 9-14 din Directiva 2004/39/CE a Parlamentului European și a Consiliului din 21 aprilie 2004 privind piețele instrumentelor financiare, de modificare a Directivelor 85/611/CEE și 93/6/CEE ale Consiliului și a Directivei 2000/12/CE a Parlamentului European și a Consiliului și de abrogare a Directivei 93/22/CEE a Consiliului (JO L 145, p. 1, Ediție specială, 06/vol. 8, p. 247), astfel cum a fost modificată prin Directiva 2007/44/CE a Parlamentului European și a Consiliului din 5 septembrie 2007 (JO L 247, p. 1).
2        Această cerere a fost formulată în cadrul unei proceduri penale deschise împotriva domnilor Nilaș, Gânscă, Dascăl și Baboș, precum și a doamnei Oprean, trimiși în judecată pentru infracțiunea de manipulare a pieței de capital.
3        În sarcina inculpaților se reține că, în cursul perioadei noiembrie 2007-februarie 2008, aceștia au manipulat pe piața Rasdaq acțiuni ACIS ale societății emitente SC AICI Bistrița SA.
4        Instanța de trimitere precizează că soluționarea litigiului cu care este sesizată depinde de aspectul dacă piața respectivă trebuie să fie considerată „piață reglementată”, în sensul articolului 4 alineatul (1) punctul 14 din Directiva 2004/39, astfel cum a fost modificată prin Directiva 2007/44.
5        În decizia sa de trimitere, Curtea de Apel Cluj solicită Curții judecarea cauzei potrivit procedurii accelerate în temeiul articolului 104a din Regulamentul de procedură al Curții.
6        Din articolul 104a primul paragraf din Regulamentul de procedură rezultă că, la cererea instanței naționale, președintele Curții poate, în mod excepțional, la propunerea judecătorului raportor și după ascultarea avocatului general, să dispună judecarea trimiterii preliminare potrivit unei proceduri accelerate, care derogă de la prevederile Regulamentului de procedură, atunci când împrejurările invocate justifică urgența deosebită în pronunțarea asupra întrebării formulate cu titlu preliminar.
7        În susținerea cererii sale, instanța de trimitere invocă atingerea adusă imaginii publice a inculpaților, precum și gravele prejudicii economice pe care aceștia le‑ar suporta dacă procedura ar fi prelungită în mod semnificativ.
8        În speță, deși declanșarea unui proces penal pentru infracțiunea de manipulare a pieței de capital poate, desigur, să aibă efecte negative asupra imaginii publice a inculpaților, îndeosebi ca urmare a eventualei publicări a unor articole de presă, riscul ca astfel de efecte să se producă nu poate fi totuși suficient pentru a stabili o urgență deosebită în sensul articolului 104a primul paragraf din Regulamentul de procedură.
9        În ceea ce privește efectele negative pe care durata procedurii este susceptibilă să le determine în privința activității profesionale a inculpaților, rezultă din jurisprudența Curții că riscul unei pierderi economice nu este de natură să stabilească existența unei urgențe extraordinare în sensul articolului 104a primul paragraf din Regulamentul de procedură (a se vedea în special Ordonanța președintelui Curții din 4 decembrie 2008, Attanasio Group, C‑384/08, punctul 11, Ordonanța președintelui Curții din 21 septembrie 2009, Fluxys, C‑241/09, punctul 11, și Ordonanța președintelui Curții din 16 martie 2010, Vino, C‑20/10, punctul 10).
10      În aceste condiții, cererea Curții de Apel Cluj prin care se solicită judecarea prezentei cauze potrivit procedurii accelerate nu poate fi admisă.
Pentru aceste motive, președintele Curții dispune:
Respinge cererea Curții de Apel Cluj (România) prin care se solicită judecarea cauzei C‑248/11 potrivit procedurii accelerate prevăzute la articolul 104a din Regulamentul de procedură al Curții.
Semnături
* Limba de procedură: româna.